گرایلینین هر میصراعیندا سکگیز هیجاسی اولان و بیر نئچه دؤرد میصراعلی بندلردن اولوشان عاشیق شعری دیر.گرایلی نین جیغالی، ساللاما ، ناغاراتلی ، قایتارما ، دیل دؤنمز کیمی شکیللری واردیر.
گرایلی نین باشقا اؤنملی اؤزل لیکلری بونلاردان عیبارتدیر:
گرایلی نین ان آزی اوچ بندی و معمولا بئش بندی واردیر.
گرایلی دا قافیه دوزولوشو آشاغیداکی فورمدا اولور:
x/a/x/a
b/b/b/a
c/c/c/a
d/d/d/a
سون بندده شعری قوشان شاعیرین ویا عاشیغین آدی گلیر.
گرایلی نین میصراعلاری نین بولگؤسو آشاغیداکی مودلده دیر:
۸=۴+۴
دئمک هر سکگیز هیجالی میصراع ایکی ۴ هیجالی کلمه یادا کلمه لردن اولوشموشدور.
آنجاق بونو دا قئید ائتمک لازیمدیر کی بؤلگو یاخود تقطیع قایداسی باشقا یوخاریدا سایدیغیمیر قایدالار قدر قاچینیلماز دئییل و عاشیغین میصراعلاردا بؤلگو قایداسینی پوزماغا ایختیاری چاتیر.
اؤرنک
گرایلی شعر فورماسیندان اورنک اوچون عاشیق قوربانی و خسته قاسیمدان ایکی شعر وئریلیر:
بیرینجی اؤرنک : دولانا , دولانا
۱ – آلچاق یئردن دومان قالخار
۲ – داغی دولانا, دولانا
۳ – گؤی اوزونو آلار بولود
۴ – ماهی دولانا, دولانا
۵ – کیمی آغا , کیمی نؤکر
۶ – نؤکر اولان جفا چکر
۷ – بولبول آغلار قان یاش توکر
۸ – باغی دولانا, دولانا
۹ – قوربانی مورادا یئتدی
۱۰ – جانان گلدی بوندان اؤتدو
۱۱ – نوبات گلدی منه یئتدی
ساقی دولانا, دولانا
ایکینجی اؤرنک : سونالار کیمی
۱ – نه باخیرسان اوغرون- اوغرون
۲ – منه بیگان الر کیمی.
۳ – دوروم دولانیم باشینا
۴ – شاما پروانا لر کیمی.
۵ – دوست قاپیسیندا دوستاغام
۶ – تئللرینه چوخ موشتاغام
۷ – یار الیندن دویون داغام
۸ – داغداکی لالالار کیمی.
۹ – خسته قاسیم تیکمه داشلی
۱۰ – گؤنلو غملی, گؤزو یاشلی
۱۱ – گؤلدن اوچدو یاشیل باشلی
۱۲ – سیلکیندی سونالار کیمی.
گؤروندوگو کیمی بو سون گرایلیلارد ادا ایلک بندین ۲- جی و ۴- جو میصراعلار بیر- بیریله قافیه لنمیشدیر. باشقا بندلرین سون میصراعی دا عینی قافیه ده دوزولموشدور:
داغی دولانا، دولانا / ماهی دولانا، دولانا / باغی دولانا، دولانا / ساقی دولانا، دولانا / بیگانالار کیمی/ پروانالار کیمی/ لالالار کیمی/ سونالار کیمی.
ایلک بندین ۱- جی و ۳- جو میصراعلاری قافیه باخیمیندان آزاد دیر. باشقا بندلرین ایلکین اوچ میصراعی عینی قافیه ده دیر .
نؤکر/ چکر/ تؤکر , یئتدی/ اؤتدو/ یئتدی
دوستاغام/ موشتاغام / داغام , داشلی/ یاشلی / باشلی.
بؤلگو باخیمیندان گؤروندوگو کیمی ایلک شعرین ۹- جو میصراعیندا , هم ده بندلرین سون میصراعلاریندا بؤلگو پوزولموشدور:
قوربانی مو / رادا یئتدی
باغی دولا / نا ، دولانا
سونالار کیمی شعرینده ایسه ۲- جی ، ۳- جو ، ۴- جو ، ۵- جی ، ۸- جی و ۱۲ – جی میصراعلاردا بؤلگو قایداسی پوزولموشدور
قایناق : تورک خلق ادبیاتی – یازان: علیرضا صرّافی
azb_Arab azb_Arab azb_Arab azb_Arab hun_Latn mos_Latn vec_Latn kab_Latn azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab urd_Arab azb_Arab azb_Arab ara_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab